MNENJE KOMISIJE

o prošnji Republike Hrvaške za pristop k Evropski uniji

EVROPSKA KOMISIJA –

ob upoštevanju Pogodbe o Evropski uniji, zlasti člena 49 Pogodbe,

ob upoštevanju naslednjega:

(1) Vsaka evropska država, ki spoštuje vrednote Evropske unije in si prizadeva za njihovo spodbujanje, lahko zaprosi za članstvo v Uniji. Unija temelji na vrednotah spoštovanja človekovega dostojanstva, svobode, demokracije, enakosti, pravne države in spoštovanja človekovih pravic, vključno s pravicami pripadnikov manjšin.

(2) Republika Hrvaška je zaprosila za članstvo v Evropski uniji.

(3) Komisija je v svojem mnenju z dne 20. aprila 2004 o Hrvaški[1] že izrazila svoja stališča glede nekaterih bistvenih vidikov vprašanj, ki se pojavljajo v zvezi s to prošnjo.

(4) Na zasedanju Evropskega sveta v Kopenhagnu junija 1993 so bila določena merila za članstvo, ki usmerjajo pristopni proces in redna ocenjevanja Komisije v zvezi s pripravljenostjo Republike Hrvaške na članstvo. V skladu s političnimi merili mora Hrvaška zagotoviti stabilne ustanove, ki jamčijo demokracijo, pravno državo, človekove pravice ter spoštovanje in zaščito manjšin; te zahteve so zdaj zapisane v Pogodbi o Evropski uniji in Listini Evropske unije o temeljnih človekovih pravicah. Gospodarska merila zahtevajo obstoj delujočega tržnega gospodarstva in sposobnost obvladovanja konkurenčnega pritiska ter tržnih sil znotraj Unije. Merilo pravnega reda Evropske unije zadeva sposobnost prevzema obveznosti članstva, ki izhajajo iz temeljnih pogodb Evropske unije, zakonodaje Unije, pravnega reda Evropske unije, vključno s spoštovanjem ciljev politične, ekonomske in monetarne unije. Pomemben dejavnik v splošnem interesu Unije in države kandidatke je tudi sposobnost Unije, da vključi nove članice ter pri tem ohrani zagon evropskega povezovanja.

(5) Pogoje za stabilizacijsko-pridružitveni proces za države zahodnega Balkana je 31. maja 1999 določil Svet, vključujejo pa sodelovanje z Mednarodnim kazenskim sodiščem za nekdanjo Jugoslavijo in regionalno sodelovanje.

(6) Evropski svet je decembra 2006 soglašal, da pomeni strategija širitve, ki temelji na utrjevanju zavez, izpolnjevanju pogojev in obveščenosti, skupaj s sposobnostjo Unije za vključevanje novih članic, podlago za obnovljeno soglasje o širitvi.

(7) Pogoji sprejema in prilagoditve temeljnih pogodb Evropske unije so bili doseženi s pogajanji na konferenci med državami članicami in Hrvaško. Ta pogajanja so bila opravljena v skladu s pogajalskim okvirom, ki določa stroge pogoje v fazi odpiranja in zapiranja poglavij. Pogajanja so se zaključila 30. junija 2011, dogovorjene določbe pa so pravične in ustrezne.

(8) S pristopom k Evropski uniji Hrvaška brez pridržkov sprejme Pogodbo o Evropski uniji, Pogodbo o delovanju Evropske unije in Pogodbo o ustanovitvi Evropske skupnosti za atomsko energijo, vključno z vsemi njihovimi cilji in vsemi odločitvami, sprejetimi po začetku njihove veljavnosti, pa tudi možnosti, sprejete v zvezi z razvojem in krepitvijo Evropske unije in navedene skupnosti.

(9) Bistvena lastnost pravnega reda, uvedenega s temi pogodbami, je, da se nekatere določbe iz pogodb in nekateri akti, ki so jih sprejele institucije, neposredno uporabljajo, da ima pravo Evropske unije prednost pred katerimi koli nacionalnimi predpisi, ki bi utegnili biti v nasprotju z njim, in da obstajajo postopki za zagotavljanje enotne razlage prava Unije. Pristop k Evropski uniji pomeni priznavanje zavezujoče narave teh predpisov, katerih upoštevanje je nujno za zagotavljanje učinkovitosti in enotnosti prava Evropske unije.

(10) Komisija meni, da Hrvaška izpolnjuje politična merila ter pričakuje, da bo Hrvaška izpolnila gospodarska merila in merila pravnega reda Evropske unije ter bo s 1. julijem 2013 pripravljena za članstvo. Članstvo zahteva stalno spoštovanje vrednot, na katerih temelji Unija, pa tudi zavezo glede njihovega spodbujanja.

(11) Hrvaška je dosegla visoko stopnjo pripravljenosti na članstvo. Komisija poziva Hrvaško, naj si še naprej prizadeva za uskladitev s pravnim redom Evropske unije ter nadalje krepi svojo upravno zmogljivost, tudi s trajnostnim napredkom pri izvajanju reforme svoje javne uprave. Komisija bo še naprej pozorno spremljala izpolnjevanje zavez, ki jih je Hrvaška sprejela med pristopnimi pogajanji, vključno s tistimi, ki jih je treba izpolniti pred datumom pristopa, in njene stalne priprave za prevzem odgovornosti članstva ob pristopu. Spremljanje bo osredotočeno zlasti na zaveze, ki jih je Hrvaška sprejela na področju sodstva, boja proti korupciji in temeljnih pravic, na področju pravice, svobode in varnosti, vključno z upravljanjem meja, ter področju politike konkurence. Če bodo med postopkom spremljanja ugotovljene težave, ki jih Hrvaška še ne bo odpravila, bo Komisija po potrebi na hrvaške organe naslovila zgodnja opozorila, Svetu pa morda predlagala, naj že pred pristopom sprejme vse ustrezne ukrepe. Komisija si pridržuje tudi pravico do uveljavljanja različnih zaščitnih klavzul, določenih v pristopni pogodbi, kot tudi posebnega mehanizma za državno pomoč hrvaškemu ladjedelništvu in jeklarski industriji.

(12) Komisija poziva hrvaške oblasti, naj pred datumom pristopa dokončajo prevod in revizijo pravnega reda Evropske unije za zagotovitev pravne varnosti pri izvajanju zakonodaje EU.

(13) Eden izmed ciljev Evropske unije je poglobiti solidarnost med njenimi narodi ob spoštovanju njihove zgodovine, kulture in tradicij.

(14) S pristopom Hrvaške bo širitev Evropske unije prispevala h krepitvi stabilnosti, svobode in blaginje v Evropi. Pričakuje se, da bo Hrvaška še naprej imela dejavno vlogo v regionalnem sodelovanju na zahodnem Balkanu. Komisija pozdravlja deklaracijo Hrvaške o spodbujanju evropskih vrednot v jugovzhodni Evropi ter zlasti zavezanost Hrvaške, da dvostranska vprašanja ne smejo ovirati pristopnega procesa držav kandidatk. Pristop Hrvaške potrjuje zavezanost EU evropski perspektivi vseh držav zahodnega Balkana –

DAJE POZITIVNO MNENJE:

o prošnji Republike Hrvaške za pristop k Evropski uniji.

To mnenje je naslovljeno na Svet.

[1] COM(2004) 257 konč.